**Fahriddin Abdulboqiev**

**(NamDU)**

**XIVA XONLIGIGA QARSHI ROSSIYANI HARBIY HARAKATLARNING BOSHLANISHI**

Rossiya Buxoro va Qo‘kon xonliklari ustidan o‘z hukmronligini o‘rnatgandan so‘ng asosiy e’tiborni Xiva xonligiga qaratdi.Rossiya harbiylari Buxoro va Qo‘kon xonliklaridagi g‘alabalaridan ruxlanib, hukumatni Xiva xonligiga hujum qilishga unday boshladilar. Bu borada ayniqsa, Turkiston general-gubernatori fon Kaufman faol harakat qildi. Diplomatik yo‘l bilan Xiva xonligini bo‘ysindirishga erisha olmagan fon Kaufman Rossiya harbiy vaziriga yo‘llagan maktubida xonlikka qarshi harbiy yurish boshlashga undab shunday yozadi: “Xiva xoni bizdan qo‘rqmayotgani aniq, unga Buxoro amirligi bilan Qo‘kon xonligining mag‘lubiyatga uchragani ta’sir qilmadi. Xon davlati hududiga bizning qurolimizni yetib kelmaydi deb hisoblaydi. Ertami-kechmi qaysar xonga xech qanday daryo, masofa bizning qudratli armiyamizni to‘xtata olmasligini ko‘rsatib qo‘yish lozim. Buxoro xonligi orqali olingan Xiva xonligiga oid so‘nggi xabarlar bu xonlik bilan bo‘ladigan harbiy to‘qnashuvdan qochib bo‘lmasligini ko‘rsatmoqda”.

Fon Kaufman podsho Aleksandr II, harbiy vazir Milyutin va boshqa yuqori darajadagi amaldorlarga qayta-qayta maktub yuborib, Xiva xonligiga hujum qilishiga ruxsat so‘raydi. U o‘z maktublarida xonlikdagi rus asirlarini ozod qilish kerakligi, Xiva xoni qozoq isyonchilariga yordam berayotganligi va yana boshqa bir qancha sabablarni ko‘rsatib, Xiva xonligiga hujum qilish Rossiya uchun juda zarurligini ishontirishga harakat qiladi.

Xiva xonligiga qarshi harbiy harakatlar uyushtirish masalasiga faqat Turkiston general-gubernatori emas, balki Kavkaz va Orenburg general-gubernatorlari ham katta e’tibor berib, xonlikka hujum qilish xaqidagi fikrlarni qo‘llab-kquvvatladilar. Ular ham xonlikning Rossiya oldidagi ko‘plab “gunox”lari haqida markazga ma’lumotlar yuborib, Xiva xonligiga qarshi harbiy harakatlar boshlash haqida hukumat qarorini chiqartirishga erishuvga harakat qildilar. Orenburg general-gubernatori Krijanovskiy qozoq dashtlarida Xiva xoni vakillari harakatlari va Said Muhammad Raximxon xuzuriga Turkiya sultonidan vakil kelib, xonga Rossiya hujumiga qarshi O‘rta Osiyodagi davlatlar ittifoqini tuzish haqida maslahat berganligi xususida harbiy vazir Milyutinga xabar yuboradi.

Kavkaz gubernatori buyuk knyaz Mixail Nikolaevich Xiva xonligi masalalari bo‘yicha o‘z huquq va burchlarini talab qiladi. Rossiyaning Xiva xonligiga chegaradosh guberniyalari gubernatorlari, xususan, Kavkaz gubernatori Mixail, Orenburg general-gubernatori Krijanovskiy va Turkiston general-gubernatori fon Kaufman Xiva xonligiga qarshi harbiy yurishga raxbarlik qilish huquqini qo‘lga kiritishga urinib, o‘zlariga katta boylik va shon-shuxrat orttirishni ko‘zlardilar. Rossiya hukmron doiralari orasida xonlikka hujum qilishga qarshi bo‘lgan amaldorlar ham bor edi. Tashqi ishlar vaziri Gorchakov agar Xiva xonligiga hujum qilinsa, Rossiya-Angilya munosabatlari keskinlashuvidan xavfsirab, harbiy harakatlardan tiyilishni so‘raydi. Uni harbiy harakatlarni zudlik bilan mablag‘ bilan ta’minlashni rad etgan moliya vaziri va Osiyo departamenti direktori Stremouxov qo‘llab-quvvatlaydilar. Stremouxov fon Kaufmanga xat yozib, Xiva xonligi Rossiyaga do‘stona munosabatda bo‘ladimi yoki dushmanlik munosabatida bo‘ladimi bu unchalik katta ahamiyatga ega emas, Xiva oxir-oqibatda o‘zining nochorligini anglab yetadi va Rossiya bilan savdo-sotiqni rivojlanishi zaruriyatining o‘zi xonlik hukumatining Rossiyaning barcha talablarini bajarishga majbur etadi deb ishontirishga harakat qiladi. Shuningdek, Stremouxov harbiy vazir Milyutinga ham maktub yo‘llab, Xiva xonligini Rossiya manfaatlariga zid xatti-harakatlari haqidagi xabarlarning ko‘pchiligi asossiz va oshirib ko‘rsatilgan deydi. Xonlikka qarshi harbiy yurish uyushtirishga xech qanday zarurat yo‘q. Krasnovodskka harbiy qismni joylashtirilganligini o‘zi Xiva xonligi hukmron doiralarini Rossiya manfaatlariga zid harakatlardan tiyilishga majbur etadi deb uqtirgan.

Biroq, harbiylarning qat’iy turib talab qilishlari bilan Rossiya hukumati Xiva xonligiga qarshi harbiy yurish uyushtirishga qaror qiladi.Harbiy tayyorgarlik ishlari qizg‘in boshlab yuboriladi. Xiva xonligiga qarshi avval uyushtirilgan bir necha hujumlarni mufaqqiyatsizlikka uchraganligini hisobga olib, navbatdagi yurishga puxta tayyorgarlik ko‘rdilar: xonlik harbiy kuchlari, qal’alari, aholisi haqidagi va boshqa ma’lumotlarni elchilar, sayyoxlar, savdogarlar niqobi ostidagi josuslar, rus asirlari orqali to‘plangan. Xonlikka yuborilgan diplomatik ekspeditsiyalar tashqi ishlar vazirligi va harbiy vazirlikning maxsus yo‘riqnomalarini olardilar. Ular tarkibiga diplomatlar bilan bir qatorda topograflar, geologlar, geograflar va harbiy mutaxassislar kiritiladi. Elchilar guruhi oldiga asosan topografik, statistik va umuman harbiy ma’lumotlar: Amudaryo, turkmanlar, ularning harbiy kuchi, Xivadan Eron va Afg‘onistonga boradigan yo‘llar hamda xonlikning harbiy kuch va vositalari to‘g‘risida har jihatdan ma’lumotlar to‘plash vazifasi qo‘yilardi.

Kaspiy dengizi qirg‘oqlarida Xivagacha bo‘lgan yo‘llarni tekshirish va ma’lumotlar to‘plash maqsadida bir necha bor harbiy ekspeditsiyalar uyushtirildi. Krasnovodskdagi harbiy qo‘shindan polkovnik Markozov boshchiligidagi askarlar guruhi Topitian, Ichdi, Ortiq, Jamol degan joylarga kelib, Xivaga boradigan yo‘llarni o‘rgana boshlaydilar.Ularga Jamol istexkomi yonida 500 kishilik Xiva otliq askarlari hujum qiladilar. Ikki o‘rtada yuz bergan jangda Xiva qo‘shini mag‘lubiyatga uchrab chekinishga majbur bo‘ladi.

Tayanch nuqtasi bo‘lishi uchun Orenburgning janubiy qismidagi dashtlar va Sirdaryoning Erkiboy degan joyida harbiy istexkomlar barpo etildi. Krasnovodsk va Turkiston general-gubernatorligiga qo‘shimcha harbiy qismlar keltirildi.1871 yilga mo‘ljallangan harbiy harakatlar ayrim sabablarga ko‘ra to‘xtab qoladi. Harbiylarning Xiva xonligiga yurish boshlashga ishtiyoqlari shunchalik baland ediki, ular xatto yuqoridan buyruq olmay turib hujum qilishga harakat qildilar. Krasnovodskdagi qo‘shinlar qo‘mondoni N.G.Stoletov Chernyaevning Toshkentni bosib olishdagi harakatlaridan o‘rnak olib, o‘zboshimchalik bilan Xiva xonligiga hujum qilishga qaror qiladi va harbiy yurishga tayyorgarlik ishlarini boshlab yuboradi. Bundan xabar topgan Kavkaz harbiy okrugi shtabi boshlig‘i Svistunov ularga Tiflisdan buyruq kelmaguncha harbiy harakatlar boshlashni ta’qiqlab qo‘yadi. Stoletov egallab turgan lavozimidan bo‘shatilib, uning o‘rniga podpolkovnik Markozov tayinlanadi. Biroq bu Rossiya Xiva xonligini o‘ziga tobe’ etish niyatidan qaytdi degani emasdi.Fon Kaufman 1872 yil 14 noyabrida podsho Aleksandr II ga xat yo‘llab, Xivaga harbiy yurish boshlab, uni jazolash vaqti kelganligini ma’lum qiladi. Xiva xonligini zabt etish rejasi Rossiyaning yuqori lavozimli harbiylari va boshqa aloqador vazirliklar vakillari ishtirok etgan bir necha kengashlarda muhokama qilindi. Ana shunday kengashlardan biri 1872 yilning 23 noyabrida Peterburgda harbiy vazir Milyutin raxbarligida Orenburg va Turkiston general—gubernatorlari, bosh shtab boshlig‘i Geyden, Bosh shtabning Osiyo ishlari bo‘limi boshlig‘i Protsenko va boshqa bir qator mansabdorlar ishtirokida bo‘lib o‘tadi.

Mazkur kengashda 1873 yilning bahorida Xivaga hujum qilishga qaror qilindi va harbiy harakatlarning uzil-kesil rejasi ishlab chiqildi. 1872 yil 12 dekabrda Kengashning bu qarori podsho Aleksandr II tomonidan tasdiqlandi. Rejaga binoan Xiva xonligiga qarshi harbiy harakatlarda Turkiston general-gubernatorligidagi harbiy kuchlar bilan birgalikda Orenburg va Kavkaz gubernatorligidagi harbiy qo‘shinlar ham ishtirok etadigan bo‘ldi. Turkiston general-gubernatori ixtiyoridagi harbiy kuchlar sharqdan, Orenburg general-gubernatori va Kavkaz noibi qo‘l ostidagi harbiy qo‘shinlar esa g‘arb va shimoliy-g‘arbdan Xiva ustiga yurishlari belgilandi. Harbiy qismlarga Rossiyaning Buxoro, Qo‘kon va boshqa davlatlar bilan olib borgan urushlarda katta tajriba to‘plagan harbiylar boshliq etib tayinlandilar.

22 rota va 1800 kazakdan iborat Turkiston otryadiga Sirdaryo viloyati harbiy gubernatori Golovachev, 15 rota, 600 kazakdan iborat Orenburg otryadiga general Veryovkin, 12 rota, 800 kazakdan iborat Mang‘ishloq otryadiga Lomakin, 12 ta piyoda askarlar rotasi va 400 ta otliq kazaklardan iborat Krasnovodsk qo‘shinlariga Markozov raxbar etib tayinlanadilar. Xiva xonligiga hujum qiluvchi qo‘shinlarga umumiy qo‘mondon etib Kaufman tayinlandi.

O‘z zamonasiga ko‘ra Xiva xonligiga hujum qilish lozim bo‘lgan Rossiyaning harbiy qo‘shini son hamda sifat jihatidan, shuningdek, harbiy texnika sohasidan ham xonlik qo‘shinidan yuqori turar edi. Harbiy harakatlarda “Samarqand”, “Perovskiy” va boshqa kemalardan iborat Orol flotiliyasi ham qatnashishi ko‘zda tutilgan edi. Harbiy yurishda qatnashuvchi qo‘shinning umumiy soni 13 mingdan ortiq edi. Qo‘shin tarkibida imperator oilasi a’zolari - buyuk knyazlar Nikolay Konstantinovich(1850-1918), Yevgeniy(1847-1901) Romanovlar ham bor edi. Ular harbiy qismlarga qo‘mondon etib tayinlangan edilar. Kengashda iqtisodi qoloqligi va savdo yo‘llaridan uzoqdagi saxrolar o‘rtasida joylashganligi sababli Xiva xonligini Rossiya tarkibiga qo‘shib olish iqtisodiy jihatdan zarar deb, uni ham Buxoro amirligi va Qo‘kon xonligi singari qaram davlatga aylantirishga qaror qilingan edi. Bu haqida Kaufman Xiva xonligini Rossiya tarkibiga qo‘shib olishni zarurati yo‘q, xonlikning xattoki bir qism hududini qo‘shib olish ham iqtisodiy jihatdan zarar va chegaralarni ortiqcha kengayishiga olib keladi degan edi.Shunday qilib Xiva xonligini bosib olish uchun barcha sharoitlar yaratilgan edi.

**Adabiyotlar:**

1.ЎзР МДА, И-715-фонд, 1-рўйхат, 49-иш, 147-варақ.

2.ЎзР МДА, И-715-фонд, 1-рўйхат, 44-иш, 30-варақ.

3.ЎзР МДА, И-715-фонд, 1-рўйхат, 41-иш, 74-варақ.

4.Ўша жойда. 75-варақ

5.ЎзР МДА, И-715 фонд, 1-рўйхат, 19 иш, 13-варақ.

6 Лобысевич Ф. Описание Хивинского похода 1873 года... С. 30.

7.Гродеков Н.И. Хивинский поход 1873 года. Действия кавказских отрядов. - Спб., 1883. С. 4.

8.Терентьев. История завоевания Средней Азии. - Спб., 1906. Т. II. С. 109.

9.Материалы для описания Хивинского похода 1873 года. - Т., 1881. С. 9.

10.Терентьев М.А. История завоевания Средней Азии... С. 109.